Sejarah Iban
MENUA IBAN … Ari Batang Sadong di menua tu mih bansa Iban mupuk berimba, bemuai betaun begigaka menua baru, sebedau ke menua bukai di Sarawak. Tusun Ke-41 LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena Iban Sarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.    Dalam Tusun Ke-40 ngagai 41, penulis mai mai pemacha  limpang lalu pulai ke belakang enda lama, ngenang penatai siku ari bansa Dayak ti laun mimit datai ari menua Kayong, Kalimantan Barat, Indonesia, jeman perintah Sultan Berunei di Sarawak, kelia menya. NARA PUNI TAJU REMAUNG Nyau hari keempat, agi mega Nara meda utai nyelai ba tengah jalai pendai sida nya. Sekali nya, iya meda simpai rangki ti dipeda iya ba hari keterubah suba. Ba tisi simpai nya bisi setangkai buah lensat sereta sepating buah sibau ti benung ripu amai mansau. Meda utai nya betul-betul ba tengah jalai, iya pan berunding dalam ati. Lagi enti bala nembiak tepedaka utai tu, enda sida nemu utai tu tau nganu. Kada enda diambi lalu dipakai sida buah tu lagi? Kasih ga sida, pia ku Nara bejaku dalam ati diri empu. Iya pan ngair semua utai nya ke tisi jalai dalam babas mimit awakka enda dipeda orang ti mansa. Pulai mandi Nara madahka menyadi iya nya pasal penyelai utai ti dipeda iya nya. “Ari suba aku madahka nuan, anang negu semua utai nya…! Nama nuan negu buah nya ga?!” pia ku Patinggi Ngadan nganu Nara. “Nya mih…! Nama kebuah orang nya engkah utai nya ba tengah-tengah jalai pendai kitai! Aku takut, enggaika bala anak mit kitai serumah tu, makai buah nya. Nya aku… ngair iya ke tisi ngena kaki aku; ukai enggau jari,” ku saut Nara enggau sabak-sabak. “Enggau kaki, enggau kayu pan utai nya sigi enda tau ditegu. Suah aku madahka nuan ngelama tu! Nya taju remaung…! Nemu nuan!!  Paluiiii…!,” ku timbal Patinggi Ngadan baru enggau ati ti pedis sereta sinu. “Enti nuan amai udah negu utai nya, nuan diatu udah puni taju remaung nya: lalu sebarang maya remaung nya deka ngiga lalu munuh nuan”. BUNSU REMAUNG NYERANG NARA Nara enda bejaku agi lalu nyabak sikuk-sikuk. Meda utai baka nya, Patinggi Ngadan pan lalu ngangauka bala ulun enggau nembiak iya mantap lalu ngambi semua batang pisang ba kebun iya di Emperan Tabau enda jauh ari penyangkai rumah sida nya. Udah nya Nara diasuh sida belalai dalam kuta batang pisang tujuh serak lalu ti dibungkur ngena tujuh serak pua kumbu. Udah semua utai nya tembu diadu, hari pan malam, petang. Enda lama udah nya, dinga rengung-rengung munyi tegung remaung nya datai ari Bukit Bangat. Nyaris sereta berauh munyi tegung remaung nya. Semua mensia di serata menua Batu Lintang ninga magang. Takut amai sida. Udah iya negung, sepi asai nyau berenyang tanah ngelingi kuta batang pisang nya di tengah remaung nya. Datai ba kuta nya remaung nya pan naka ulih ngerumpang pagar nya ngena kukut iya ti tajam nyau baka lungga pengeraut wi. Benung iya deka nangkap Nara, Patinggi Ngadan enggau bala bujang berani sereta bala ulun iya pan nyumpit remaung nya enggau laja ipuh. Udah nya, sida pan sama mansang semak agi lalu numbuk remaung nya ngena sangkuh. Remaung nya parai dia tang Nara bisi rajai lalu bakal mimit kena kaus kukut remaung nya. Abi telih kena kaus remaung ba tubuh Nara enda ulih ubat tang agi mengkang lita lalu nya ti ngujungka iya enda belaki sampai ke parai tuai. Pagi seiti Patinggi Ngadan nurun ngabas tanah enggau kebun iya di Ulu Layar. Datai din iya pan mesi tebing sungai, kerangan, pun mumban enggau pun kayu meruju ngena ai pengaruh iya seraya besampi. “Nya mih…, ni kita Petara aki, Petara ini? Dinga sada, dinga nyawa sampi aku tu. Barang sapa ti ukai anak telesak peturun aku nubai ikan ba sungai tu; semua ikan ditu enda tau ransi, enda tau mati,” pia ku Patinggi. Nya alai datai ke sehari tu, orang ti ukai peturun Ngadan enti nubai sungai Layar enda ulih ngasuh ikan ba endur nya mati. TERAS TANGKAL PATINGGI Udah nya Patinggi Ngadan mudik ke ulu datai ba Kerangan Patinggi. Dia iya nibak batang sepun tebelian kena iya ngaga kelai menua nya udah diempu iya. Tibak kayu tebelian nya disebut orang Teras Tangkal Patinggi. Enda lama udah nya Patinggi Ngadan bisi ninga berita angin ti nyebut pasal raban Sampar ari Penebak di Ulu Layar deka pindah ke ili lalu diau bumai betaun ba tanah iya. Ninga munyi nya iya ngasuh bala ulun iya ngantung siti ringka enggau siti selabit ba tiang di nanga sungai nya seberai Teras Tangkal Patinggi. Nya mih kebuah sungai nya disebut orang Sungai Ringka. Ngena tanda nya; ringka enggau selabit, reti nya Patinggi Ngadan enda ngasuh Sampar datai lalu diau ba tanah ti udah diambu iya nya; enti iya enggai belaya tauka diukum Patinggi Ngadan. Ninga munyi nya Sampar enggau bala nembiak iya enda nyadi pindah kia. Udah betaun-taun diau di menua nya Patinggi Ngadan pan matak bala iya pindah ke ili agi ari Batu Lintang di Nanga Jaloh tauka Lupa urung lima batu ngilah kin agi. Nitihka tusut orang tuai kelia, Patinggi Ngadan bebini jadi enggau Lamentan lalu beranakka Bata enggau Labun. Labun bebini jadi enggau Sansi lalu beranakka anak lelaki ti benama Jegera. Udah iya bebini, Labun beserara ari bala nembiak iya ba rumah apai nya lalu nirika rumah panjai baru begulai enggau bala sida serumah ke deka nitihka iya ngiga menua baru. PENDAM LUPA ENGGAU PENDAM JALOH Maya jeman nya, dua buah rumah panjai tu nyau nemu main nyabung manuk. Maya nya sida nyabung ukai bentaruh ngena duit tang nyabung rindu ati aja; rindu meda manuk bebintis; kekadang ga sida bentaruh ngena reta tengkira ti mit-mit. Nyau deka ninting hari sida iya nyabung manuk. Udah ambis manuk sabung, manuk indu ga disabung sida. Udah ambis manuk indu, lama-kelama nyau nyabung telu. Malam seiti, Patinggi Ngadan bisi mimpi. Iya bemimpi betemu enggau Antu Bunsu Manuk. “Jai amai ulah bala nembiak nuan, Ngadan,” pia ku Antu Bunsu Manuk nya. “Ila kita deka ensepi asai parai baka manuk ti udah disabung kita nya”. Dua tiga hari udah nya, sida meda utai ti nyau deka baka gudi terebai di langit lalu ninggang dua buah rumah panjai nya; rumah Labun enggau rumah apai iya Patinggi Ngadan. Enda lama udah nya sida ba dua buah rumah panjai nya pan bejarit amai tabin lalu mati. Udah siku-siku ga sida tabin lalu mati. Kekadang dua tiga iku mati seretai. Nyau enda alah anjung ke pendam. Nyau enda chukup tubuh sida ke agi regas nyengai lalu nganjung antu ke pendam. Meda utai baka nya Patinggi Ngadan pan mai sida ke agi idup ngerarika diri ari rumah nya. Dua buah rumah panjai ti agi mayuh bangkai mensia dia ditinggalka sida ke idup pia aja. Bau but mih utai dia. Nya alai menua dua buah rumah panjai nya tadi lalu nyadi Pendam Lupa enggau Pendam Jaloh. Referen maya dan kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) and  The Encyclopaedia of Iban Studies, Volume III, Joanne and Vinson H. Sutliv,  The Sarawak Journal 1994 -The Source of Iban History, Benedict Sandin.                                                           (Betampung ba Tusun Ke-42  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, tuai-tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.  Oleh Harry Usup Umbar  
See author's posts
